Mala a thukhwi a botlhoko; mme e ka re malatsing a no re apeetse thukhwi le mala. Re bo rupa re bo re bo silela. Dilo golo mo fatsheng leno e ka re di tlaa senyega re di lebile ka matlho. Ngwao le botlhokwa jwa yone e ka re di tlaa re tswa ka dipaka tsa menwana. Re tshela mo lobakeng lo re sa itseng gore dikgajana tsa ngwao ya Setswana e bomang. Ngwao e dule bagolo ka paka tsa menwana; ga ba sa tlhole ba e itse. Le one magosi e ba retelela go e sireletsa. Masalela a yone a mo manotonyaneng a bangwe mo morafeng. Bontlha bongwe jwa yone bo re latlhegetse mo re sa ka keng ra tlhola re bo epolola. Nako e tsile ya gore re itharabologelwe, re tswe mo kotselong e e ntseng e ka re e tlaa re apara. Re itse fa setshwarwa ke ntša-pedi se se thata e bile tau e senang seboka e siiwa ke none e tlhotsa. Fa re ka se ka ra tshwaragana, ra bopagana, ra dira mmogo go tlhabolola le go sireletsa ngwao ya rona go tlaabo go itlhaba rona ka thipa mpeng.